U IME FEDERACIJE BOSNE I HERCEGOVINE! 

P R E S U D U

Optuženi F.S., sa podacima kao u spisu,

K R I V    J E
Što je:

U vremenskom periodu od 06.07.2023. godine do 10.07.2023. godine, na području općine Kiseljak, kao službena osoba u smislu člana 2. stav 3. Krivičnog zakona Federacije Bosne i Hercegovine, u svojstvu policijskog službenika MUP-a SBK/KSB, Policijske stanice Kiseljak, nadležnog za kontrolu i regulisanje prometa, na osnovu ovlaštenja propisanih članom 225. Pravilnika o unutrašnjoj organizaciji MUP-a SBK broj: 01/1-02-1-1717/16 od 05.10.2018. godine, kojim su, između ostalog, propisani poslovi policajca da vrši preventivnu, operativnu i represivnu djelatnost na području pozorničkog rejona ili patrolnog sektora u cilju održavanja javnog reda i mira, sprečavanja izvršenja krivičnih djela, zaštite lične sigurnosti građana, sigurnosti prometa i sprečavanja drugih nedopuštenih radnji u cilju prevencije kriminala, da obavlja osiguranje lica mjesta počinjenog krivičnog djela, prometne nezgode i drugih događaja i pojava, da postupa u skladu sa pravilima službe za vrijeme osiguranja, da obavlja uviđaje prometnih nezgoda sa materijalnom štetom i lakše povrijeđenim osobama koje imaju elemente prekršaja, da piše izvještaje po povratku sa službe, službene zabilješke o događajima i pojavama i prekršajne prijave, da učestvuje u osiguranjima po planu policijske stanice, da obavlja kontrolu i regulisanje prometa, izdaje prekršajne naloge, kao i druge poslove koji spadaju u djelokrug navedenog radnog mjesta i koje mu odredi neposredni rukovodilac, te na osnovu ovlaštenja iz člana 2. stav 2. Zakona o osnovama sigurnosti prometa na putevima u BiH, kojim je propisano da kontrolu i regulisanje prometa na putevima u BiH vrše ovlaštena lica nadležnog organa unutrašnjih poslova, a imajući u vidu i odredbe člana 54. i člana 56. Zakona o prekršajima FBiH, prema kojima je ovlaštena službena osoba dužna, nakon što ustanovi postojanje prekršaja iz svoje nadležnosti, izdati prekršajni nalog i primjerak prekršajnog naloga uručiti okrivljenom, svjestan obima i sadržaja povjerenih mu službenih ovlaštenja i dužnosti u okviru radnog mjesta policajca, radeći u auto-patroli sa policijskim službenikom O.T., prema rasporedu službe i patrolnim nalozima, zajedno i po prethodnom dogovoru sa istim, svjestan njegovih radnji i htijući njihovo zajedničko izvršenje, u cilju da, zavisno od pojedinačno opisane radnje, za sebe pribavi imovinsku korist primanjem dara, odnosno da drugom pribavi korist nezakonitim postupanjem u vezi sa utvrđenim prekršajem, učinio je sljedeće:

1. Dana 06.07.2023. godine oko 11:32 sati, u mjestu Draževići, općina Kiseljak, prema rasporedu rada i patrolnom nalogu broj: 371-3 od 05.07.2023. godine, radeći u auto-patroli sa policijskim službenikom O.T., koristeći službeno vozilo marke Dacia Duster, registarskih oznaka ..., na poslovima kontrole i regulisanja prometa, zajedno i po prethodnom dogovoru sa policijskim službenikom O.T., za sebe primio dar da u okviru svoje funkcije ne učini što bi morao učiniti, tako što je izvršio kontrolu vozača, kojeg je prilikom komunikacije oslovljavao imenom „A.“, a koji je upravljao motornim vozilom, nakon što je utvrdio da je za vrijeme kretanja vozilom u prometu koristio mobilni telefon, svjestan da je vozač na taj način počinio prekršaj iz člana 33. stav 1. Zakona o osnovama sigurnosti prometa na putevima u BiH, kažnjiv po članu 235. stav 1. tačka 1a) i stav 2. istog Zakona, pa kada je vozaču saopćio da je počinio prekršaj i koja je za taj prekršaj propisana prekršajna sankcija, vozač mu je, kako bi izbjegao prekršajnu odgovornost, ponudio neutvrđeni novčani iznos govoreći „da popiju kaficu“, koji dar u vidu novca je policijski službenik F.S., u namjeri da za sebe pribavi imovinsku korist, prihvatio govoreći „živ bio“, što je i htio, te suprotno članu 54. i članu 56. Zakona o prekršajima FBiH nije evidentirao navedeni prekršaj niti izdao prekršajni nalog vozaču.

2. Dana 06.07.2023. godine oko 12:35 sati, u mjestu Han Ploča, općina Kiseljak, prema rasporedu rada i patrolnom nalogu broj: 371-3 od 05.07.2023. godine, radeći u auto-patroli sa policijskim službenikom O.T., koristeći službeno vozilo marke Dacia Duster, registarskih oznaka ..., na poslovima kontrole i regulisanja prometa, zajedno i po prethodnom dogovoru sa policijskim službenikom O.T., prekoračivši granice svoje službene ovlasti, pribavio drugom korist, tako što je prilikom kontrole zaustavio vozilo marke Mercedes kombi, registarskih oznaka ..., kojim je upravljao I.S., te utvrdio da je vozač za vrijeme kretanja vozilom u prometu koristio mobilni telefon, svjestan da je na taj način počinio prekršaj iz člana 33. stav 1. Zakona o osnovama sigurnosti prometa na putevima u BiH, kažnjiv po članu 235. stav 1. tačka 1a) i stav 2. istog Zakona, pa je u namjeri da drugom pribavi korist vozaču izdao prekršajni nalog broj: 110429040.1 zbog prekršaja nepoštivanja prometnog znaka iz člana 130. stav 4. Zakona o osnovama sigurnosti prometa na putevima u BiH, kažnjivog po članu 238. stav 1. tačka 36. istog Zakona, kojim je vozač kažnjen novčanom kaznom u iznosu od 40,00 KM, na koji način je I.S. pribavio korist u vidu manjeg iznosa novčane kazne od one koja bi mu bila izrečena za stvarno počinjeni prekršaj, što je i htio.

3. Dana 06.07.2023. godine oko 18:04 sati, u mjestu Polje Višnjica, općina Kiseljak, prema rasporedu rada i patrolnom nalogu broj: 371-3 od 05.07.2023. godine, radeći u auto-patroli sa policijskim službenikom O.T., koristeći službeno vozilo marke Dacia Duster, registarskih oznaka ..., na poslovima kontrole i regulisanja prometa, zajedno i po prethodnom dogovoru sa policijskim službenikom O.T., za sebe primio dar da u okviru svoje funkcije ne učini što bi morao učiniti, tako što je prilikom kontrole zaustavio putničko motorno vozilo marke Golf VI kojim je upravljao A.L., kada je utvrdio da je vozač za vrijeme kretanja vozilom u prometu koristio mobilni telefon, te da kod sebe nije imao vozačku i saobraćajnu dozvolu, nakon čega je policijski službenik F.S. vozaču saopćio da mu se zbog korištenja mobilnog telefona može izreći novčana kazna u iznosu od 100,00 KM do 300,00 KM i jedan kazneni bod, te zaštitna mjera zabrane, a zbog nenošenja saobraćajne dozvole novčana kazna u iznosu od 100,00 KM i zbog nenošenja vozačke dozvole novčana kazna u iznosu od 30,00 KM, odnosno ukupno 230,00 KM, pa kada je vozač upitao može li mu pisati kaznu za neki manji prekršaj, policijski službenik F.S. je, svjestan zabranjenosti takvog postupanja i htijući to, odgovorio „neka da za ručak“, te je u namjeri da za sebe pribavi imovinsku korist od A.L. primio dar u novčanom iznosu od 10,00 KM, što je i htio, zbog čega suprotno članu 54. i članu 56. Zakona o prekršajima FBiH nije evidentirao navedene prekršaje niti izdao prekršajni nalog vozaču.
4. Dana 10.07.2023. godine oko 09:05 sati, u mjestu Han Ploča, općina Kiseljak, prema rasporedu rada i patrolnom nalogu broj: 379-2 od 07.07.2023. godine, radeći u auto-patroli sa policijskim službenikom O.T., koristeći službeno vozilo marke Dacia Duster, registarskih oznaka ..., na poslovima kontrole i regulisanja prometa, zajedno i po prethodnom dogovoru sa policijskim službenikom O.T., ne obavivši svoje službene dužnosti, pribavio drugom korist, tako što je prilikom kontrole zaustavio putničko motorno vozilo marke Toyota kojim je upravljao J.B., te utvrdio da je vozač za vrijeme kretanja vozilom u prometu koristio mobilni telefon, svjestan da je na taj način počinio prekršaj iz člana 33. stav 1. Zakona o osnovama sigurnosti prometa na putevima u BiH, kažnjiv po članu 235. stav 1. tačka 1a) i stav 2. istog Zakona, pa suprotno članu 54. i članu 56. Zakona o prekršajima FBiH nije evidentirao navedeni prekršaj niti izdao prekršajni nalog, pri čemu je F.S., svjestan zabranjenosti takvog postupanja i htijući to, rekao O.T. „nemoj njega“, na koji način je J.B. pribavljena korist u vidu izbjegavanja prekršajne odgovornosti, odnosno izbjegavanja novčane kazne u iznosu od 100,00 KM do 300,00 KM i izricanja jednog kaznenog boda.
Čime je počinio pod tačkama 1. i 3. izreke presude produženo krivično djelo Primanje dara i drugih oblika koristi iz člana 380. stav 1. KZ FBiH, u vezi sa članom 31. i članom 55. istog Zakona, te pod tačkama 2. i 4. izreke presude produženo krivično djelo Zloupotreba položaja ili ovlaštenja iz člana 383. stav 1. KZ FBiH, u vezi sa članom 31. i članom 55. istog Zakona, sve u sticaju, u vezi sa članom 54. KZ FBiH.
Pa mu Sud, na osnovu navedenih zakonskih odredbi, te primjenom odredbi člana 42, 43. i 49. KZ FBiH:
  - Za produženo krivično djelo Primanje dara i drugih oblika koristi iz člana 380. stav 1. KZ FBiH, u vezi sa članom 31. i članom 55. istog Zakona, utvrđuje kaznu zatvora u trajanju od 1 (jedne) godine,
  - Za produženo krivično djelo Zloupotreba položaja ili ovlaštenja iz člana 383. stav 1. KZ FBiH, u vezi sa članom 31. i članom 55. istog Zakona, utvrđuje kaznu zatvora u trajanju od 6 (šest) mjeseci,
Nakon čega ga Sud, primjenom citiranih zakonskih odredbi, te člana 54. stav 2. tačka b) KZ FBiH,

OSUĐUJE

NA JEDINSTVENU KAZNU ZATVORA U TRAJANJU OD 1 (JEDNE) GODINE I 
4 (ČETIRI) MJESECA

Na osnovu člana 114, člana 115. i člana 380. stav 4. KZ FBiH, od optuženog F.S. oduzima se primljeni dar, odnosno protupravno stečena imovinska korist u iznosu od 10,00 KM, koja postaje imovina Federacije BiH, te se optuženi obavezuje da navedeni novčani iznos uplati Federaciji BiH na račun broj: 102-050-00001066-98, otvoren kod Union banka d.d. Sarajevo, u roku od 15 (petnaest) dana od dana pravosnažnosti presude.
Na osnovu člana 57. KZ FBiH, optuženom se u izrečenu kaznu zatvora uračunava vrijeme provedeno u pritvoru, i to u periodu od 14.08.2023. godine do 14.09.2023. godine.
Na osnovu člana 202. stav 1. ZKP FBiH optuženi se obavezuje da naknadi troškove krivičnog postupka, koji se odnose na troškove sudskog paušala u iznosu od 250,00 KM (dvije stotine pedeset konvertibilnih maraka), u roku od 15 (petnaest) dana, od dana pravosnažnosti presude.
Zapisničar	                              SUDIJA
Saliha Fejzić	                                   Selena Beba


[bookmark: _GoBack]POUKA O PRAVNOM LIJEKU:  

